NARIADENIE RADY (ES) č. 173/2005
z 24. januára 2005,
ktorým sa mení a dopĺňa nariadenie (ES) č. 1260/1999 o všeobecných ustanoveniach o štrukturálnych fondoch, pokiaľ ide o predĺženie trvania programu PEACE a poskytnutia nových viazaných finančných prostriedkov
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 161,
so zreteľom na návrh Komisie,
so zreteľom na súhlas Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
po porade s Výborom regiónov,
keďže:
(1)
Článok 7 ods. 4 nariadenia Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch (3) ustanovuje podľa cieľa 1 program na podporu mierového procesu v Severnom Írsku (PEACE) na obdobie štyroch rokov od 2000 do 2004 v prospech Severného Írska a hraničných oblastí Írska.
(2)
Európska rada zasadajúca v Bruseli 17. a 18. júna 2004 požiadala Komisiu, aby preskúmala možnosť spojenia opatrení v rámci programu PEACE a Medzinárodného fondu pre Írsko s opatreniami podľa ostatných programov štrukturálnych fondov, ktoré sa končia v roku 2006, vrátane ich finančných dôsledkov.
(3)
Upevnenie mierového procesu v Severnom Írsku, ku ktorému program PEACE doteraz prvotne a významne prispel, si vyžaduje pokračovať vo finančnej podpore príslušným regiónom zo strany Spoločenstva a predĺženie programu PEACE o ďalšie dva roky.
(4)
Nariadenie Rady (ES) č. 1260/1999 by sa preto malo zodpovedajúcim spôsobom zmeniť a doplniť tak, aby sa vykonávanie programu PEACE predĺžilo o ďalšie dva roky, čo by sa zhodovalo s programovým obdobím pre štrukturálne fondy,
PRIJALA TOTO NARIADENIE:
Článok 1
Nariadenie (ES) č. 1260/1999 sa týmto mení a dopĺňa takto:
1.
Prvý pododsek článku 7 ods. 4 sa nahrádza takto:
„4. V rámci cieľa 1 sa na roky 2000 až 2006 zriaďuje v prospech Severného Írska a prihraničných oblastí Írska program na podporu mierového procesu v Severnom Írsku PEACE.“
2.
Príloha I sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. januára 2005